URDHER
Nr. 1593, datë 31.7.2026

PËR DELEGIMIN E KOMPETENCAVE DHE CAKTIMIN E DETYRAVE ZËVENDËSMINISTRIT TË MBROJTJES, Z. ENKELEJDI JOTI

Në mbështetje të pikës 4, të nenit 102, të Kushtetutës së Republikës së Shqipërisë, të ndryshuar, të neneve 28 dhe 29, të ligjit nr. 44/2015, “Kodi i Procedurave Administrative të Republikës së Shqipërisë”, të pikave 2 dhe 3, të nenit 11, të ligjit nr. 90/2012, “Për organizimin dhe funksionimin e administratës shtetërore”; të pikës 2, të nenit 6, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”, si dhe të vendimit nr. 518, datë 25.9.2025, të Këshillit të Ministrave, “Për përcaktimin e fushës së përgjegjësisë shtetërore të Ministrisë së Mbrojtjes”,

URDHËROJ:

1. Delegimin e kompetencave të titullarit të Ministrisë së Mbrojtjes, zëvendësministrit të Mbrojtjes, z. Enkelejdi Joti, me porosi, në rastin e mungesës afatshkurtër, për ushtrimin e kompetencave në fushat e përgjegjësisë, si më poshtë:
a) miradministrimin dhe zhvillimin e pronave të paluajtshme të mbrojtjes, me qëllim maksimizimin e funksionalitetit në shërbim të Forcave të Armatosura, si dhe rritjes së eficiencës së tyre ekonomike;
b) emergjencat civile;
c) mjekësinë ushtarake.
2. Në ushtrimin e kompetencave të titullarit të Ministrisë së Mbrojtjes, sipas pikës 1, të këtij urdhri, zëvendësministri ngarkohet të ndjekë, monitorojë, koordinojë me institucionet e varësisë, agjencitë autonome, drejtoritë në përbërje të ministrisë dhe të përgjigjet përpara ministrit, mbi:
a) zhvillimin dhe zbatimin e politikave për miradministrimin, zhvillimin dhe përdorimin eficient të pronave të paluajtshme të mbrojtjes, në funksion të rritjes së kapaciteteve dhe eficiencës së Forcave të Armatosura;
b) koordinimin dhe monitorimin e politikave në fushën e mjekësisë ushtarake, përfshirë inovacionin dhe përmirësimin e kapaciteteve mbështetëse në këtë fushë;
c) zhvillimin dhe zbatimin e politikave për nxitjen e inovacionit, teknologjisë dhe projekteve strategjike në fushën e mbrojtjes, sigurisë dhe kontrollit të territorit;
ç) koordinimin e bashkëpunimit ndërinstitucional dhe ndërkombëtar në fushat e deleguara të përgjegjësisë;
d) mbikëqyrjen e performancës dhe raportimeve periodike të strukturave përgjegjëse në fushat e deleguara sipas këtij urdhri.
3. Në ushtrimin e kompetencave të titullarit të Ministrisë së Mbrojtjes, sipas pikës 1, të këtij urdhri, zëvendësministri ngarkohet të kryejë mbikëqyrjen e performancës dhe raportimet periodike të institucioneve të varësisë dhe agjencive autonome.
4. Zëvendësministri raporton me shkrim te ministri për zbatimin e detyrave të caktuara në këtë urdhër sipas kërkesës së ministrit dhe të paktën 1 (një) herë në javë për detyrat dhe përgjegjësitë e deleguara sipas këtij urdhri dhe ato të parashikuara në legjislacionin në fuqi.
5. Zëvendësministri, sipas parashikimeve të këtij urdhri, autorizohet të nënshkruajë:
a) akte shkresore të iniciuara në nivel zëvendësministri brenda fushave të përgjegjësisë, si dhe ato në përmbushje të marrëveshjeve të nënshkruara;
b) akte shkresore që lidhen me plotësimin e detyrimeve që rrjedhin në cilësinë e tij të anëtarit apo kryetarit të grupeve të punës;
c) çdo shkresë/akt/procedurë shkresore tjetër me autorizim të posaçëm të ministrit.
6. Kompetencat e deleguara sipas këtij urdhri ushtrohen në përputhje me ndarjen e fushave të përgjegjësisë të përcaktuara për zëvendësministrat e tjerë të Ministrisë së Mbrojtjes.
7. Çdo akt tjetër që vjen në kundërshtim me këtë urdhër, shfuqizohet.
8. Delegimi i kompetencave mbaron me shfuqizimin e aktit të delegimit, si edhe me pushimin e ekzistencës së organit delegues ose të deleguar.
9. Ngarkohen zëvendësministri, z. Enkelejdi Joti, institucionet e varësisë, agjencitë autonome dhe drejtoritë e aparatit në përbërje të Ministrisë së Mbrojtjes për zbatimin e këtij urdhri, sipas njoftimeve përkatëse për mungesën afatshkurtër të ministrit.
[bookmark: _GoBack]10. Ngarkohet Sektori i Arkiv-Protokollit për njoftimin e këtij urdhri.
Ky urdhër hyn në fuqi menjëherë dhe botohet në Fletoren Zyrtare.

MINISTËR I MBROJTJES
Ermal Nufi
